32003R2081
L 313/11
JURNALUL OFÍCIAL AL UNIUNII EUROPENE
REGULAMENTUL (CE) NR. 2081/2003 AL COMISIEI
din 27 noiembrie 2003
privind nomenclatura țărilor și a teritoriilor pentru statisticile comerțului exterior al Comunității și ale comerțului dintre statele membre
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1172/95 al Consiliului din 22 mai 1995 privind statisticile referitoare la schimbul de mărfuri dintre Comunitate și statele membre, pe de o parte, și țările terțe (1), pe de altă parte, astfel cum a fost modificat ultima dată prin Regulamentul (CE) nr. 374/98 (2), în special articolul 9,
întrucât:
(1)
Regulamentul (CE) nr. 1779/2002 al Comisiei din 4 octombrie 2002 privind nomenclatura țărilor și a teritoriilor pentru statisticile comerțului exterior al Comunității și ale comerțului între statele sale membre (3) a stabilit versiunea valabilă la 1 ianuarie 2003 a nomenclaturii respective.
(2)
Codificarea alfabetică a țărilor și a teritoriilor trebuie să se bazeze pe standardul ISO alpha 2 în vigoare, cu condiția ca acesta să fie compatibil cu cerințele legislației comunitare.
(3)
Anumite schimbări intervenite în raport cu anumite coduri fac necesară stabilirea unei noi versiuni a acestei nomenclaturi.
(4)
Cu toate acestea, este de dorit să se prevadă o perioadă de tranziție care să permită anumitor state membre să se adapteze la modificările introduse. Este necesar, pentru simplificare, ca această perioadă de tranziție să ia sfârșit la momentul punerii în aplicare a dispozițiilor de revizuire a regulilor privind documentul administrativ unic.
(5)
Măsurile prevăzute de prezentul regulament sunt conforme cu avizul Comitetului pentru statisticile comerțului cu mărfuri cu țările terțe,
ADOPTĂ PREZENTUL REGULAMENT:
Articolul 1
Versiunea valabilă de la 1 ianuarie 2004 a nomenclaturii țărilor și a teritoriilor pentru statisticile comerțului exterior al Comunității și statisticile comerțului între statele sale membre se anexează la prezentul regulament.
Articolul 2
Prezentul regulament intră în vigoare la 1 ianuarie 2004.
Cu toate acestea, statele membre pot să folosească codurile numerice din trei cifre care figurează, de asemenea, în anexă până la punerea în aplicare a dispozițiilor de revizuire a anexelor 37 și 38 la Regulamentul (CEE) nr. 2454/93 al Comisiei (4).
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 noiembrie 2003.